khistorydata/jeongjo-sjw-relations huggingface dataset:
정조 22년 · 목
備邊司啓言因慶州府尹吳鼎源上疏有令廟堂稟處之命矣取見疏本則其一本州還穀事也拯米代錢猶或可也而還穀代錢事極可駭旣已登徹之後首犯及掩置守令不可置而不論竝令該道捧現告仍令該府拿問處之至於今年之定分數捧本穀待明秋畢捧之論蓋出權宜而春受詳定之價秋納極貴之穀則雖曰分數民之受害當復如何以錢還捧待明秋換作本穀似爲目下便民之政亦無日後侵欺之慮以此分付其一寺奴婢內奴婢尙衣院奴婢變通事也行左參贊鄭民始以爲寺奴婢事前後絲綸惻怛諄複尙未及變通者槪以終未得良策也良丁代充亦是議論中一事此亦多難便之端恐未可輕議云行吏曹判書金文淳以爲以良代奴雖非經法京司比總旣難減總隱漏査括又無其路如欲矯捄則本道良水軍之例庶或爲傍援之道云兵曹判書李時秀以爲良役代充蓋出於一時彌縫之論而奴與良名實逈異不改其實而只換其名終未穩當云行大護軍趙心泰以爲以奴換良或近移疾有難容易議到云禮曹判書趙尙鎭以爲奴婢虛額之弊實是衆民之至冤諸路之痼瘼而査括之令每患隱漏防貢之議亦無變通京司比總則旣無以剋減惟有良水軍傍照之例庶或爲一分矯弊之道云戶曹判書趙鎭寬以爲曩在庚辰年間先臣曮待罪嶺伯時以其切矜之狀狀請査正所頉殆累千其代以防奴軍移充而防奴之代以良丁充之蓋以奴婢之名額猝難減革而防軍亦是寺奴則其爲賤名無間彼此以此防軍充彼奴頉猶爲目下矯捄之道故也伊時此弊殆減幾分臣曾目睹而耳熟矣到今弊端又復如前臣之愚見於先臣已施之外無他可陳之策云漢城左尹申大顯以爲以良換充之論庶爲目下矯捄之道云漢城右尹李漢豊以爲減額旣難輕議換良亦係更張矯捄之方有不敢遽然臆對云行護軍徐龍輔以爲年久虛額旣無査括之勢京司比總又無酌減之道則惟換良一事庶或爲一分矯捄之方云行左承旨李書九以爲奴婢之換作良役識者言之多矣此固出於一時捄弊之論而除非大更張大變通則此等牽補架漏之策反不如仍舊貫而時加査正不至於更生別弊恐似得宜云行護軍李益運以爲凡言各司奴婢矯捄之策者只有防貢換良二條而如欲防貢則斂散之際又生一弊惟以良代塡實爲導和祛瘼之道而有違經法臣不敢臆對云矣永革奴名通排良役前後營邑之論雖謂之大同不是過矣第念內寺奴官奴校奴驛奴私奴其爲奴婢之法一也存則竝存罷則傡罷何獨於內寺奴而先議其罷乎藉曰先就切若之弊而祛之此亦有未必然者所謂私奴婢一自推奴之防禁世傳者無幾而尙亦操生殺之權任箠楚之若富戶饒室猶或衣食之粗給貧家窮蔀不堪薪汲之椎剝人之賤之何間寺奴而均是國民則何厚何薄從古捄時之策終不能容易着手於奴婢之法良以此也初元罷推刷之盛德大惠粤自箕聖以來恐無與比今之說弊少無異於罷推刷以前以此推之換作良役之後決知其軍多民少之說日登公車不啻倍甚於寺奴之弊也治道祛其太甚罷推刷一事小可以永播民和大可以迓續景命不可但以祛太甚論外此以往以時按廉能者奬之慢者罪之而已臣之此言便不新奇而區區愚見不出於此其一民間收斂每在於無定例之邑嚴立科條事結戶斂嚴飭之命政在於隨事輒斂之弊待其畢釐正嚴立防禁其一封進全鰒依前移貿事土貢之義惟當以土產之最佳者封進依前移貿之說未知其可別無可以覆奏者萬一此後又以海弊及聞於朝廷則當自時倅難免重勘之意嚴飭其一本邑於義峴火稅減半事火田陳起虛實難辨而旣以宮納之冤納至登章奏則其在仰體之道宜請許施而取考本宮文書則恒定三十結而因屯民呈狀癸未判下極爲嚴截今於減爲二十結之後又請減半實涉未安置之其一本州三面之兵營所納以錢許納事無論氷米與柴炭稿草當其收捧之際營屬輩點退誅求之弊不言可想以錢折定似不至於窒礙難行令道臣往復該閫定式施行後報本司其一本州境內三寺之兵營納空寺之各營所納竝蒙半減事寺刹之淍弊在在如此誠亦憫然無論兵營納各營納亦令道臣量宜矯捄後形止狀聞其一本州三封山事左沿松田之有名無實誠如所陳而封山體重不可以一疏遽罷關問道臣使之具意見狀聞後稟處允之敎以內寺院奴婢事戶判獻議中庚辰年間矯弊條件令道臣相考營上文簿仍又遍探慶州外諸邑不得不一同矯改處消詳論理措劃狀聞進上全鰒近果依前下飭敎擧行而民邑有弊與否使之報來後草記而左兵營封進生鰒下輩無於前之誅求爲小民難支之端禆卒逗遛海村一鰒之費恰爲一緍該兵使嚴處亦令時兵使査出近年行惡之類該禆海邊嚴棍回示充軍仍以永爲除弊之道詳究狀聞萬一不謹擧行又或不卽査究該帥臣當別樣重勘而外此海弊申禁今才三年爲弊依舊云寧有如許紀綱亦令道臣摘發首先毀畵之該倅以其姓名報來仍令該曹施以違制之律
정조 22년 · 목
諭善尹得孚入見如儀僚屬韓用和原任直提學徐浩修隨入講說見講學廳日記
정조 22년 · 강
命務安縣監李弘源姑令戴愆供職首犯及前後襲謬守令竝安徐官貧名色卽爲革罷
정조 22년 · 목
備邊司啓言義禁府草記批旨令廟堂論理稟處事有命矣取見該府草記則枚擧全羅監司李得臣狀啓以爲帳籍法意至重而務安流來虛戶至過入百戶不思釐革創出官貧名色播錄各里責應虛戶之役者實爲切苦之弊不可以事在年久置而勿論當該首犯與循襲之前後守令令本道指名拿問處之時縣監李弘源拿來後照法勘處爲辭矣該邑虛戶若是之多而縣監李弘源在官已久尙未釐正者固難免仍循之罪而事非首犯邑是尤甚姑令戴愆供職以爲悉心釐正於戶籍磨勘之時至於首犯及前後襲謬之守令該府雖請捧現告拿處而時縣監旣請參酌則亦不可斑駁今姑安徐恐不至爲廢法所謂官貧之名色極爲駭異來頭勘籍時自當不期革而自革而雖於其前決不可一時仍置爲先使之亟罷其名色之意請分付道臣允之
정조 22년 · 강
命京司徵債限明秋防塞
정조 22년 · 목
備邊司啓言外方徵債防塞時京司一體擧行而年分回啓後自本司草記知委事因特敎定式矣今年外方徵債旣已限明秋防塞京司亦爲一體防塞之意請分付法司允之
정조 22년 · 강
遞判義禁李祖源知義禁李聖圭李家煥同義禁姜彝正
정조 22년 · 목
時囚尹厚東當爲捧供而祖源聖圭有身病家煥有服制彝正在外也
정조 22년 · 강
慶尙監司李義綱以鄭逑曺植曺偉張顯光四儒臣後孫故家世族儒武區別馳啓
정조 22년 · 목
該監司狀啓以爲四儒臣後孫及故家世族中參互見聞抄擇九人區別儒武列錄册子上送幼學鄭烈年五十三居星州故儒臣逑七世孫幼學曺龍玩年四十二居晉州故儒臣植七世孫幼學曺文檢年四十四居金山故儒臣偉八世孫進士張時復年四十五居仁同故儒臣顯光八世孫幼學金鎭東年七十二居安東副提學宇宏七世孫生員姜泳年四十九居順興應敎德瑞六世孫幼學李廷模年四十二居永川參議衡祥玄孫幼學朴光久年六十二居大邱忠正公彭年十二世孫閑良李齊年年三十五居星州孝寧大君十二世孫
정조 22년 · 목
以尹師國爲判義禁黃昇源柳焵爲知義禁徐有大爲同義禁曺文檢爲昌陵參奉張時復爲童蒙敎官鄭烈爲假監役文檢以下竝初仕也故別坐蔡得沂贈執義
정조 22년 · 강
命故儒臣曺植後孫龍玩首仕參下作闕擬入幼學朴光久金鎭東監役敎官加設單付問于該道如可上來給鋪馬上送閑良李齊年令兵曹先付內禁衛使之起送後待令
정조 22년 · 목
敎曰四儒臣子孫中故儒臣鄭逑曺偉張顯光子孫今政雖點下而故儒臣曺植後孫曺龍玩獨未與焉首仕參下一窠次次陞付後作闕擬入其外薦剡中未爲者四人而幼學朴光久以故忠臣朴彭年之後孫年爲六十二幼學金鎭東年爲七十二雖除職其筋力之能爲强仕未可知望筒首擬姑越點此二人者監役敎官加設單付問于該道如可上來則給鋪馬上送否則狀聞事令該曹卽爲知委閑良李齊年孝寧大君十二世孫令兵曹先付內禁衛使之起送後待令事分付
정조 22년 · 목
金鎭東單付假監役朴光久單付童蒙敎官曺龍玩爲敦寧參奉
정조 22년 · 강
命專經武臣殿講再明日文講儒講時同爲之
정조 22년 · 강
重推大司成李始源儒生書啓卽爲修入
정조 22년 · 목
政院啓言日次儒生殿講時書啓事當卽爲修入而大司成李始源謂以儒通旣出情勢難安屢度催促無意擧行請從重推考允之敎以身居師儒之任者不思導迪之方何乃如彼自引乎待開門更爲牌招而落點之單明日廳坐當爲入啓各別嚴飭無敢煩徹
정조 22년 · 강
命時囚尹厚東議處
정조 22년 · 목
禁府啓言萬頃前縣監尹厚東原情以爲渠待罪萬頃時賣馬驛人恬不知嫌輕施棍治矇不知濫者處事麤劣擧措駭妄而許久滞囚至於致斃則實所未料而亦所驚惻也濫棍之罪致死之跡今不敢掩覆而大抵起三之罪不一而足瞞人取馬應役還退已成伎倆且拒納公物越獄逃躱等諸般罪狀狼藉聽聞故又施笞罰仍爲囚禁噬臍草及本情非欲勒捧其價而後已棍笞滞囚實出懲戢之意銷足一款亦非渠所指使到今等端至此何敢費辭自明云請刑推得情敎以除刑推議處
정조 22년 · 강
東萊府使金達淳疏陳還弊公米弊及武士收用之方賜批令廟堂稟處
정조 22년 · 목
疏略曰臣府還總最夥分之以結故一八夫所受米爲四十餘石竝計稅賦所出則每夫當納遠過六十包而租太及各年停退之穀又在此數之外以若民勢誠恐責辦無術臣府有會外還名色租爲八百七十九石零錢爲一千六百四十兩當初設施爲防民役春散秋斂一依糶糴之法出自別備不比公物故每遇歉歲輒先停退止於辛亥更無可停之穀則於是乎取其耗歲以爲常者于今八年矣兩項耗作米爲一百六十四石零則所取於民者若無甚大段而八年所納已過所停之元數而猶復責徵不已彼愚民其肯曰乃租乃父之所食而不以爲冤乎前後守士之臣不敢遽議蕩滌者非他也設置屢百年排比支用之數已成不易之定例無是則勢將不免斂民故也臣見本府會在有左別餉米六千三百六十石零此非不時經用之需卽是全耗會錄之穀今若就其中劃出三千石移付司倉每年取三百石耗一百六十四石零歸之右所云耗條一百三十五石零付之於元穀次次衰益則十年之內可得米四千七百三十石零計除其貸來三千石本穀又以八十三石零添報而所剩尙爲一千六百四十六石零以此仍作元米取耗用下租錢諸條則自今年永爲蠲減如是之後凡係此穀雖値荒歲切勿許停嚴立科條則於國穀不甚虧損在民邑誠爲莫大之幸矣仍念臣府處在邊上給倭諸需專營擧行歲貯米二萬一千六百七十石零分之爲公作魚料隨求責應其條甚煩惟彼狡悍之俗不可以理喩則須盡在我之道庶免悔吝之生而挽近以來元貯穀簿每患不敷生事之慮卽在朝夕其故何哉大同米之儲置本府歲不過七八千石內外而當年各項例下爲七千二百八十石零二去辛亥盡罷列邑倭供仍付本府使之貿用而許多各種非可以時日辦故以其價聖年預下者爲二千七十石零每歲限五漂差措備等待者爲五百石零合計爲九千八百餘石則較之元劃不足已近二千石而又有二去戊申公作庫貸去四百九石零二去丁未補役廳貸去二十六石辛未年本府官需引用二百六十石合六百九十五名零載於虛錄本府大同亦是儲留於該庫者而自古謬規每於秋後捧入故該庫虛留總計春夏常過四千秋冬亦不減三千而如預下虛錄之類不使入於年終會計故營勘文書則恒有贏餘春初劃付之止於七八千石者直以坐此耳實入不足區處無所故從便推移每在公作之中而運監通事之或以補縮或以捄弊年例貸給者又出於公作故公作虛留亦不下四千石在前則公米恒定之中當年入給不出萬石之外而漸次畢輸殆費三四年所故以其間互相貸用猶云綽如近來則不然當年入給多至於一萬二三千石彼旣求之有名我實拒之無據勢不得不隨請隨副則酬應之際艱窘莫甚吾所操縱只以進獻一事耳彼若一朝盡納當納之物責我以盡給當給之穀則計將安出捄此弊者不必他求只在大同之優劃大同優則公米自足公米足則餘事無復憂矣顧今事勢雖儲萬石不是有裕而目下儲置在在枵然優數仰請固所不敢而若乃虛錄之如彼夥然誠爲悶迫其所云貸去引用等三條雖未知委折之緣何而屢經行査之擧終歸未決之案事蹟蒼茫指徵無處臣意則自明年爲始例劃八千石中虛錄條六百石永爲會下後加劃五百石準八千五百石率以爲法則大同庶不至於太匱公作亦可免於大戲矣千石之猝然添劃外面驟看誠若難從而此是應入之數亦係應下之物則當年支給與退年計減爲用則一也何關於經費且念臣府以待變重地詰戎之政尙武之風宜其迥異於他而技藝之鹵葬兵備之疏虞殆無餘地試探其故則土瘠人貧資活甚艱網魚煮鹽看作第一產業凡民之稍解分數者日趋於是官列軍校動以屢百而歲計料布猶不給於糊口月一賞射秪自歸於勞力而朝夕譏察之任日夜把守之役無非絕若可厭之地則一切武藝視以笆籬邊物言念邊務諒非細故西北則設付料廳以館求仕之人許實職窠又爲久勤階於鄕軍門其所收攬之方殆無餘蘊獨於臣府未蒙一視之澤中間別騎衛之設置略倣西北親騎衛之制自其後出身者稍多目今見存尙爲二十六人而纔得先達之名便復乾沒如初何以勸於方來之類乎從前臣府以是呈于籌司報于監營往復論難不啻屢矣而往在乙卯因接慰官鄭來百疏請始得上徹前道臣李泰永奉承判下論列啓聞其辭以爲倭館守門將重任也若役也當以守門將爲久勤而差送之際試才拔優準三十朔後以道內左右沿中邊將一窠爲陞遷之階出身則四李朔別爲試藝取其居首歲末合試抄取一人仍付末薦而門將則取才以柳片講三技末薦則取才以柳片鐵箭蒭講五技請爲定式一方武士擧皆歡欣鼓舞而終未免見格於該曹此輩之解體因此益甚邊武崇奬所關何如則一味拋置空使邊上精悍之士抱才不試落拓窮老決知非得計況慣熟之地易親者面易流者情彼我之間非不界限之隔絕而言語相通往來頻煩卽其勢使然然則防閑之漸弛安可保其必無也哉特依年前道臣封啓亟賜處分一以慰百年之冤鬱一以張關防之形勢恐不可已批以所陳三條許令廟堂稟處
정조 22년 · 강
迎日縣監鄭晚錫上疏陳役弊賦弊糴弊海弊山弊蔘弊仍及荒政諸條民庫捄弊之方賜批
정조 22년 · 강
命迎日縣監鄭晚錫疏本下廟堂拔例究理以眞箇救弊條件回啓仍令該曹待其遞來陞擬右職
정조 22년 · 목
敎曰迎日縣監鄭晚錫萬言疏下廟堂拔例聚精看詳十分會意究理以眞箇救弊條件回啓事招致備郞傳于大臣仍令該曹待其遞來陞擬右職以勸不言之人
정조 22년 · 강
敦諭右議政沈煥之
정조 22년 · 목
兼春秋白鳳周狀啓以爲臣敬奉聖諭馳往傳諭於右議政沈煥之所住處則以爲臣平生百無一長今則年迫乞骸病至難醫雖欲效力於百執事之末尙無其望況可擬論於三司之重任乎且臣再昨疏中所附陳者秪爲宗社之安危所係義理之明晦所關而言不知裁固未足以仰槪於聖心而臣之白首畢忠之義亦在乎是伏承傳諭以漢史之汗無反爲敎臣不勝慚悚抑菀繼之以慨然殷憂之無窮已也至若匪據之職任反復思量誠無承膺之路惟願卽彼嚴譴云敎以史官之回猶復巽讓雖以古之大臣嚴於去就者未聞三章之外更如是逡巡附謝云云尤豈過引乃爾新拜之後日望簉朝卿須卽起幡然事入侍史官更爲傳諭所當使之偕來而風寒猝緊恐添愼節姑此咨且宿來果差勝耶此意一體傳諭○兼春秋承膺祚狀啓以爲臣敬奉聖諭馳往傳諭于右議政沈煥之所住處則以爲君命莫重屨駕不俟臣分所在湯火可蹈臣雖迷闇豈全昧此義乎然前疏附陳之語出於血腔而辭理淺拙無以仰格天聽秪自撫躬慙悼夜來賤疾爲風寒侵淩神精益恍惚惟願速被重譴云敎以風寒猝緊此時難以强令作行俟少間當有敦勉此意更令史官傳諭
정조 22년 · 강
重推大司成李始源儒生書啓斯速修入
정조 22년 · 목
政院啓言大司成李始源謂有情勢儒生書啓尙不修入來待闕外無意承牌請從重推考敎以豈可無端許遞旣有行公泮長則館堂豈可替行且非所遭則情勢二字何可煩浼乎從重推考更爲牌招望筒使之斯速書入
정조 22년 · 강
大司成李始源陳疏賜例批仍命館堂詣泮宮招諸生責以道理侵辱師儒長之儒生使之自首勘罪
정조 22년 · 목
疏略曰師儒重任非臣所敢冒據而聖上擧而畀之此非榮臣身也蓋欲使臣稍祛積弊振作儒風以裨我聖明從欲之治者臣辭免無路冒沒行公則竊念堂堂黌舍不聞絃誦之聲而只售傾軋之習濟濟儒衿未見修躬之美而徒長紛競之風臣實有慨於此妄有意於整釐矯捄之方無奈習俗已痼士風不古忽於近者因儒生韓應謙應試文字有數三儒輩抉摘其句語抑勒扭捏粧成無理之說謂之誣悖大賢橫生鬧端其意本不在於韓也甚至於倡爲讆言侵逼臣身投書罵辱閧罷試場此其駭妄益可見士習之無如何而臣若屑屑較計終至難處之境傷聖上愛士之德貽賢關莫大之羞故略施儒罰隱忍含濡以冀其自底寧靖不料儒輩去益磯激屢投通文於太學稱以聲罪應謙而詆詈臣身殊無倫脊末又作輪示之文遍行一世醜辱狼藉殆有甚於街童巷竪之狂詬亂嚷似此變怪實古今之所未有也臣固不足言願其職則乃師儒之長也假使臣眞有所失渠輩決不敢公肆詬辱況此事本由於渠輩見解之不明殆同走坂之足必欲角觝乃已臣以無似不能導率多士納之矩矱卒使陷於猖狂乖悖之域皆臣之罪也臣旣辱身又辱官又辱朝廷尙何顏面復以見職自居伏乞亟行鐫改○敎曰泮長批下更卽牌招明日日次儒生殿講落點單子卽爲修正入啓而觀於疏辭以儒生之醜辱狼藉爲難冒之端如非嘵俗之爽傳則名之爲儒生其可詆侮師儒之長以壞賢關首善之習乎到今事面泮長但當勉出其儒亦宜勘罪卽令館堂往至泮宮招諸生喩以義理責以道理眞有醜辱者必當自首矣周官之制不變簡不率者移之左又移之右如初禮又不變移之而不齒此正合於尊聖廟嚴帥席待多士之義以此分付
정조 22년 · 강
命日次儒生殿講退行於來來月日次
정조 22년 · 목
敎曰諸生造泮聽諭赴闕應試如是之際自致冒夜凌晨殊欠濟濟蹌蹌之儀明日日次殿講退行於來來月日次其間勤做二餘誦業莫負樂育之意事令入泮知館事一體曉諭
정조 22년 · 강
遞承旨李祉永以鄭東觀代之前望也
정조 22년 · 강
御便殿行專經文武臣講
정조 22년 · 목
具翼善冠袞龍袍陞座試官及應講文武臣入庭行禮訖仍命開講敎以專經文臣殿講居首成均館學錄朴昌擧武臣殿講居首軍器寺正洪達三各兒馬帖一隻依例賜給○因專經文臣居不人金初燮洪宗涉李覲吾李泳夏李鎭嵩禁推傳旨敎以各於本司入直能誦後草記○因專經武臣居不人高漢祿柳聖台金煐趙文錫李玉鉉吳亨喆黃處坤金兌鍾禁推傳旨敎以明日中日貫革十巡未滿四矢草記
정조 22년 · 강
敍前承旨李翼晉
정조 22년 · 목
敎曰前承旨李翼晉敍用令該曹口傳付軍職
정조 22년 · 강
兼春秋白鳳周以右議政沈煥之附奏馳啓
정조 22년 · 목
狀啓以爲敬奉聖諭馳往傳諭于右議政沈煥之所住處則以爲臣以恩命之不敢冒膺賤疾之亦難蠢動附奏於昨日史官之啓伏竢嚴譴之湍降矣卽又伏奉傳諭聖恩逾摯不加以罪爲念其疾伏地震慄且惶且感不知所達云矣
정조 22년 · 강
命儒生李源昌等遵周官移左移右之法度換屬所肄之學李紀城亦遵移郊移遂之法度移于臨漳院底竝令誦習朱夫子書
정조 22년 · 목
成均館啓言謹依聖敎馳詣泮宮招致諸生責諭以詆侮師儒之長以壞賢關之風至有泮長引嫌之疏首善之地事未前有苟有醜辱之語則不但多士之羞恥實關世道之變怪今此招問之敎寔出於我聖上待士之至意泮長疏語中明言通文太學詆詈臣身末又作爲輪示之文遍行一世醜辱狼藉有甚於街童之狂詬云云誠有是也士習之乖悖萬萬驚駭聖敎詢問之下從實自首無或重犯欺罔之罪爲宜云云則諸生等齊聲對以師生分義至嚴何敢有醜辱之語而數次通文末又長書下語不審未免自歸於侵逼之科愧悔無地至若醜辱二字實無所犯而致勤責諭之敎不勝惶懍云矣臣謹因泮長疏語取考前後通文則稱以聲罪韓應謙遣辭之際不念忌器之嫌近來所謂通文誠一痼弊少有不協輒爲憑藉脅持之計至不顧師生之分此等弊習漸不可長至於輪示長書張皇問答語多侵逼泮長而末端一句語顯有侵詆之意名以士子大壞風敎通文儒生李源昌等十一人不可以泮長之已施輕罰有所懲勵謹依周官不率之法竝施勿限年停擧之罰李維城最初倡論起鬧罪浮於十一人而獨漏於儒罰不可置而不問亟施永削付黃之罰李紀城稱以爲兄伸屈語逼泮長致使引義則雖是私書不可無罪宜遵周官郊遂之移而非臣館所可擅便施以鳴豉削名之罰以爲嚴師道勵士習之地敎以儒生李源昌等遵周官移左移右之法度考其所肄之學三人式移換分屬儒生李紀城亦遵移郊移遂之周官法度移于漣川地臨漳院底竝令晝夜誦習朱夫子書又啓言依聖敎西學生朴肯源申秉顯兪啓煥等三人移于中學西學生姜昌會高敬濟尹昌赫等三人移于南學中學生李源昌李維城南學生金載儼等三人移于西學西學生金伯淳李覺初南學生尹紀烈等三人移于東學儒生李紀城移送于漣川地臨漳院底事行會畿營卽爲領送
정조 22년 · 목
禮曹啓言今戊午條陞補入格儒生金可淳等十人依例許赴來辛酉式年監試覆試允之敎以計劃公文移送該曹後俾伸一番廉隅旣有筵敎陞試粘目今亦啓下大司成李始源今姑許遞
정조 22년 · 강
推慶尙左兵使李普漢順興府使姜忱重推靈光郡守朴聖泰
정조 22년 · 목
政院啓言慶尙左兵使李普漢官鎭門聚點狀啓靑松府使兪漢謨之謨字以模字誤書順興府使姜忱上疏單銜不書邑名連幅不爲着銜所當還下送而係是戎政民事雖不得不捧入不可無警請竝推考允之又啓言靈光郡守朴聖泰上疏職銜之竝擧道名姓名之細字傍書俱違格例請從重推考允之
정조 22년 · 강
順興府使姜忱上疏陳還弊軍弊蔘弊及附陳諸條賜批
정조 22년 · 목
疏略曰邑弊之不可不變通者有三曰還弊也軍弊也蔘弊也還弊則本邑以其殘邑還上各穀合爲二萬二千四百九十石零分半分留而其中小米爲一千五百六十石零皮粟爲二千五百五石零合爲四千六十餘石以皮粟代正租以小米代大米每當歉歲或因朝令或因邑例必以代捧而土俗貴租不貴粟雖至窮殘之類必飯稻秔不食脫粟且各營門作錢之時皮粟與小米初不擧論故耗上生耗以至留庫徒充石數以至分給民不願受頃在壬癸大無之歲以錢代捧輸納於密陽漕倉漆谷南倉而其後所捧殆近五千餘石一民所受將過二十餘石萬一田農失稔則以粟代租徵捧或易而以租代粟官民俱病此實前頭之巨弊而以錢代捧厥有法禁不敢仰請伏願分付道臣及今區豦焉軍弊則禁御正軍及資保騎步兵砲保禁御保別破陣保醫生保束伍軍烽燧軍選武軍水軍及武學其他雜名色之以布則一疋以錢則二兩之後爲一千五百五十七名而本邑乙卯式元戶二千四百十四戶除雜頉則實戶爲八百七十七以此民應一千五百五十餘之軍類故一人兼數人之役者太半皆是而至於御保二名禁保一名束伍一名馬軍一名合六名壬子自榮川來水軍三名甲寅自比安來而水軍武學合九十九名則是屬於東萊水營者而亦納一疋者也東萊之於本邑相距爲六百三十餘里以布以錢輸送有弊臣以爲下詢廟堂水軍武學額數移送該營傍近諸邑榮川比安所來之軍額亦爲還送至若內奴一名寺奴十二名物故已久而無以充代或徵於族或徵於隣謂之里布巫女十四名半爲虛錄或斂各村或斂各面謂之面錢此等之弊雖曰徵細亦係民隱伏願竝令蠲減且兵曹所管騎步兵價布一年五等逐等上納故徵捧陸續民無休息之時吏多反弄之患每致過限生梗亟令該曹依榮川例以兩等爲限焉蔘弊則本邑貢蔘春秋兩等合爲一兩六錢二分而一錢價四十兩合爲六百四十八兩其外草藥材及淸蜜亦以價錢爲七十九兩各營納藥材及情債雜費不在此中道內列邑之大於本邑者所貢之蔘不滿一兩獨於此邑若是夥多者當初謂以太山下地宜產而然而近來山皆童濯無人入採封進必以錢貿價本大同會減蔘價米五石六斗淸價米五石保人錢二百兩而已而進上營納所入錢合爲一千一百餘兩故必以下吏之稍饒者差出醫檢擔當一經之後蕩敗無餘所謂保人錢云者非軍布非戶役也以蔘價年年徵斂哀彼民生此何名邑第念道內邑巨官腴處約略分送則邑力少紓伏願下詢處之按順興誌當丙子本邑之革廢也分裂疆土屬諸旁邑癸亥復設也其時道臣權是經因聖敎分屬安東之四面皆令還屬於本邑而至今未施安東之春陽奈城才山開丹皆以順興地載於輿地勝覽蓋此四面距安東或百餘里或百五六十里命令有所不通轉輸亦多爲弊若順興則遠不過五六十里近或至二三十里今此還其舊土屬此殘邑有何持難之事伏願下詢豦之順興卽錦城大君貞愍公瑜之立慬之地也其樹立無間於六臣往在壬戌特命立碑於畢命之所謂之錦城壇而第其壇墟空曠上無庇蓋埋沒剝落非所以妥靈也噫彼貞愍荐棘於此殉節於此其所托些惟是邦是依也明矣今若謂新設疊設之俱有禁令則壇下齋舍祀廳創設已久儼成廟貌則不可以新設言也六臣腏享之院非止一二豦則獨於是壇亦不可以疊設言也且白雲洞紹修書院相距步武之間道學忠烈祠屋鄰近則豈不有光乎伏願亟命禮部收議俾建數間祠宇以慰幽菀之魂焉批以所陳皆有依據附陳尤是其中穀物之弊責在道臣與軍丁事令廟堂草記稟豦虛錄收貢事問于各該司一體草記騎步兵五等之依榮川例作爲兩等事特爲依施蔘保錢事劃屬面事令道臣從長論理狀聞附陳事令該曹稟豦
정조 22년 · 강
靈光郡守朴聖泰上疏陳民庫海稅之弊及災政鎭瘼賜批
정조 22년 · 목
疏略曰各邑民庫之設實爲官民俱便之道而以本郡言之當初定制量出以入民無加賦庫無贏縮近年以來物價翔貴不得不添給歲納有創不得不上下名色比前浩繁如京司納常賑米蔘契米改舂正改斛量補縮之資又如營門納各項紙地與扇竹之元分定別分定本價添價次加出官無私辦應卒之路那移重律也而不得不假貸於倉穀斂民弊政也而不得不加賦於民戶歲歉則爲倉逋年豐則爲民役若論該庫之巨瘼則無過扇政而今因幸會特許矯革道臣見方釐正而臣竊以爲莫重進獻之外無論京外別卜定名色及元卜定添價一倂蠲減則戶徵結斂之弊不期祛而自祛矣海稅之弊本郡爲最船隻也鹽盆也漁箭也漁網也額數各異稅錢甚多比年以來海利不興浦民漸衰破頉則無歲無之新査則絕無今年破一船而新船未査得之前元稅自如今月破一盆而新盆未塡代之前舊額尙存箭網之弊亦皆如之每當式年改案之時稅總不敢擅縮新額無路充數則乃於見存之船盆箭網綽略分排勒加其稅海戶之空職由於此本郡如此他邑可知亟令廟堂從長講究一依事目隨毀隨頉通一道較量通四稅比總以爲東破西補之方則浦民切骨之冤庶可除矣本郡有舊未移名色庚子改量後莽爲蘆葦之坪又有舊川沙之稱辛壬大水後未蒙頉者也其數爲二百結之多以未入元頉之故每年俵災除此兩名色當年新災無以排比以致白徵之冤不但本郡爲然道內各邑幾乎無邑不然亟令道臣遂邑査櫛俾無白徵之患本郡與法聖鎭分界之後戰兵船水軍器儲置庫尙在法聖浦內而未分界前典守之節浦戶當之能櫓射夫之役浦民應之分界之後土地人民竝屬該鎭舟師船卒移定遠面風濤蕩漾之際體大樓船其誰絆住莫重軍器其誰典守是以船直舵工給價雇立煙爋打食亦皆責人淵洞之掘碇索之費竝侵民庫每年輒過數百餘金民邑受弊邊政亦甚疏虞今若移設於本郡之浦內則可除諸弊而事體重大亦無移泊可安之浦港倘以該鎭所屬取其本郡船所傍近之民三四十戶移劃船所以責守護之節則在該鎭得失無多在本郡關係甚重亦令廟堂從長措豦法聖漕倉有漕復米二千一百九十餘石而專屬本郡民蒙實惠分界之後無端移劃於興德茂長蓋漕復卽是漕卒之糧料無加升之費又無雜費磨鍊之事每石餘剩洽爲三斗惟彼兩邑果如本郡已例利歸民間則固不當計較利害於彼此之民而今則不然以稅斛捧上以漕斛輸送羡餘都歸該色之囊橐豈可以許多民沾漑之利遽作兩邑吏染指之資乎此雖小事亦係民隱嚴飭道臣依前施行批以爾言條條甚是竝令廟堂草記稟豦其中京納常賑蔘契米改舂改量事旣聞之後不可仍置蘇革之方期於指一回啓海夫四稅之加稅於見存之船盆箭網卽必然之勢而先朝均民役之至恩大德未免閼而不行寧不痛歎付之營邑一如舊規只令度支總轄虞衡之職必無是弊卽亦心中反覆經營者第當更加留神矣
정조 22년 · 강
興陽縣監林漢浩上疏陳還弊矯捄之方加耕緩稅之政牧屬軍額之弊賜批
정조 22년 · 목
疏略曰興陽之爲治一脈連陸環境皆海也地甚瘠鹵失稔最頻今年雖僅免歉荐飢之餘民力告竭積逋之穀收捧沒策臣不敢以催科之難有所煩瀆而若其頻年不登地又易歉則備荒之策不可不預講如欲預講當先儲蓄如欲儲蓄當先還穀而近來還弊年加歲滋其所以裕民者適足以屬民今之論還者皆以邑守之不察吏屬之售奸此猶細故苟求其弊之大者卽盡分穀是耳毋論此邑彼邑半分穀少盡分穀多半分穀若而衙門每歲應下連年賑資必於此會減故自爾耗縮其外許多京司及各營門無非盡分穀句管今年傾庫分給明年又如今年耗上生耗古之一戶所受爲二二石者今爲近十石古之一夫所受爲十餘石今爲三四十石雖以興陽言之近萬包米租皆是盡分之穀今年當捧統計爲二萬石一八結當納爲二十石零此邑以瀕海價高之地各衙門穀多令執錢而當納猶爲不少食力之民終歲服田以副臨門之索豐歲歉年同一其若民情憾矣還穀之百端爲弊非謂盡分穀之使然茍求最大之弊莫過於此今若以盡分條作爲半留穀分給少則輸納易民力亦當漸蘇且以其半留之穀積在於官雖遇荒年民將恃而不恐此誠官民兩便之道也然而盡分之穀卽各衙門取耗經用之需宜令計較彼此斟酌多寡別立分留之法以減當分之數今番代播之令仍許蠲稅此固備荒裕民之道而近年以來土狹人稠民無遺力地無遺利閒曠可耕之豦蓋鮮矣雖或有之民之却顧難疑者或慮被執於起陳加耕也每年看坪之時必使査括新起窮搜執卜道伯捉飭邑倅申令期以必得歲以爲例有限之地新墾難得則或執虛結以充其數臣當待罪茂長時或以村長風憲懸納問其故皆有名無實今於此邑又有各面書員分當之例其起耕之査若是甚難新起執總自有年限秋熟無稅亦非法意屬之田案責以原結事勢固然蓋其僚地播耕之民俱是至貧之類薄土下種收穫無多而一入新起連責結稅則所收無以當所納雖有目下蠲稅之令未免日後難支之患故觀望疑信不欲播藝强令耕墾後必陳棄民情容或無怪臣於此邑亦有數石落勸耕之地而當其募勸之時民皆趑趄蓋慮陳起見執也今若使陳起加耕之法姑爲停罷退其年限隨宜墾耕則民當自勸必有新墾之實效徐待曠土之盡入耕菑量宜執卜亦非晩也此豈特一邑之幸乎至於軍丁之弊何邑不然而此邑則道陽一面卽牧場地而民戶屬於本縣見充軍伍者爲一千一百三十名年前太僕寺爲念牧民之弊居牧地而充邑役一竝代頉之意關飭前縣監以千餘名軍丁盡數頉給屢度論報終不聽施未知場內牧民之弊何如而槪聞牧子爲五百四十餘名又有牧募軍五十名馬匹亦如牧子之數一人司牧一匹亦足相當且有已頉者二百餘名牧子可謂多矣場內之民必要盡頉者誠旲知其故若以馬匹之蕃殖牧養難給爲辭則所牧之馬散在各島島居之民放牧於水草之場陸地居民初不預知島民固可頉也陸民其可盡頉乎且以本邑事論之一境之內未滿百里有四鎭一牧各占地界各按軍籍計境內民戶爲一萬十餘戶而除出牧鎭所屬則本縣屬民爲七千四百戶可充軍保僅爲一千五百餘戶而軍丁之不可廢者爲八千二百九十五名軍總倍於戶數此際若添牧場軍丁則塡充無路且一從牧官之言盡頉牧丁則本邑厭避軍役皆將挈家入場內如斗之邑傍開逋逃之藪則幾何不爲徒擁虛簿之歸乎批以出自經幄敷陳精詳不負特簡之意甚可嘉也言催科之厲民以盡分措證蔽一言曰切實朝家之心上往來商度者卽此也爾言先獲第當益爲留神陳起加耕緩稅事邑民勒定牧屬事令廟堂草記稟豦
정조 22년 · 강
命海西監營都試居首及沒技入直赴殿試之次人直赴會試
정조 22년 · 목
兵曹啓言觀此黃海監司李義駿狀啓則都試時別武士閑良萬海雲居首河大復李普均崔興吉沒技鄕騎士閑良吳載勳居首宋光勳沒技選武軍官李明春居首崔尙一之次竝令考例稟豦云居首萬海雲等及沒技河大復等似當依法典直赴殿試之次人亦當直赴會試而係干恩典請上裁從之
정조 22년 · 목
初虧東南戌初二刻十一分食甚正南亥初初刻九分復圓西南亥正二刻六分計食限內凡十一刻九分食甚宿次月離黃道實沈宮一度二十八分爲昂宿四度五十一分
정조 22년 · 강
御熙政堂看品冬至使行方物召見來待諸臣
정조 22년 · 강
命武經七書各三帙印上加印三略三件上送事分付平安監營
정조 22년 · 목
承旨李溏啓言殿講時御覽案册皆用校正件而武經中三略一册年久閪失以他件代用事甚未安本板在於平安監營云分付弘文館知委該廳該道卽令印上更爲校正而案册單件不無苟艱之時限幾件使之印上乎敎曰七書各三帙三略則加印三件上送事分付該廳該道
정조 22년 · 강
命畿內十六邑所在南漢穀物竝爲發賣營置屯田
정조 22년 · 목
水原留守徐有隣啓言待罪南漢時因城內還上之一倂停止支放耗條無以充數故不得已議于廟堂貿置穀物於軍兵所在十六邑取耗需用矣行之數年不無弊端及聞於朝家特行半留半分詳定價取用之政而如欲拔本塞源另加矯捄莫如去其穀之爲便當臣意則十六邑所在南漢移轉穀物令廣州府往復畿營竝本穀還爲發賣以其價錢營置屯田一以作支放之需一以除畿邑之弊恐合事宜而句管今雖各異臣是設始之人故適因言端敢達矣敎以總還之布在畿邑爲畿民切苦之瘼加之以無前之南城還穀於不知總還之處心常悶之春間先令半分猶不若不分之爲便卿之還賣之請甚當依此爲之
정조 22년 · 강
命捲堂儒生開諭勸入仍設食堂
정조 22년 · 목
成均館啓言聞居齋儒生等今日朝食堂不爲設行馳詣泮宮招致諸生問其捲堂之由則諸生等書進所懷以爲臣等卽見前大司成李始源疏本有以堂堂黌舍不聞絃誦之聲而只售傾軋之習云臣等相率愧悚無地自容臣等技不過功令而識未通經傳群居終日所習者鉤章棘句則春誦夏絃之業自願蔑如師儒長之慨然發歎於臣等之鹵莾減裂至發於章奏之間切中臣等失業之罪此固自反之不足而至若傾軋二字臣等竊不勝訝惑之甚而冤枉之至也惟我聖上以唐堯則天之德敷殷湯建中之治上而朝廷之間克祛偏陂之習而咸底和衷之域下而黌舍之中絕無歧貳之風而同歸會極之休則臣等若非事關於陰陽消長之際邪正取捨之分則焉敢聚首交口甲彼乙此互相雌黃也哉夫傾軋云者不願義理之所在異己者斥之無論是非之如何而異臭則擠之之謂也臣等雖甚愚劣自念平日實無此箇風習而泮長之言何爲而至也臣等竊自思惟向日申若樞之事誠一大變怪也凡今人心日以益陷世級日以漸降一部春秋雖云無地可讀而凡有血氣之倫孰不知夷之可攘華之可尊而噫彼若樞抑何心腸萌於心而筆之書汚我四百年冠裳之域耶臣等必欲齊聲致討勉出泮任之際或有激慨之擧往復泮長之時不無煩屑之嫌泮長之以臣等爲傾軋者其以是耶若或不然則向者御題試士之時竊承聖敎下者始覺有子若之尙稽陞配實爲缺典而我聖上之曉諭諸生實出百王之高見臣等所當將順之不暇故又將不日治疏往復泮長則泮長姑徐徐云尙今遷就泮長抑以是爲傾軋耶若樞頌彼之罪人可得誅則臣等之計討必不以傾軋也有子配聖之典士皆欽聳則臣等之治疏必不以爲傾軋也然則泮長所以傾軋云者未知何事之爲傾軋何言之爲傾軋也臣等左右思量終未知傾軋二字之目而師儒之長發諸章奏之間勒歸傾軋之習則臣等得此指目而以何顏面晏然爲入堂之計也哉云云臣以聖廟捲堂事體至重卽爲還入之意多般開諭縷縷勸入諸生等終不回聽無意還入何以爲之敎以卿其卽爲開諭勸入仍設食堂又啓言依聖敎招致諸生開諭勸入則諸生等以爲聖敎至此謹當還入云故仍設食堂臣則退去
정조 22년 · 강
講學廳以元子宮論語第二卷今日畢講仍爲溫繹啓
정조 22년 · 강
命來二十一日輪對爲之
정조 22년 · 강
判義禁尹師國疏陳病狀乞遞賜例批
정조 22년 · 목
疏略曰見帶之職卽是僨誤之地伊日堂疏聲罪至嚴律之以掩置勘之以島配此與官師之一時相規大有間焉豈可以歲月之稍久有所自恕而晏然冒膺哉乞垂諒察亟削臣職
정조 22년 · 강
副校理趙得永疏陳母病乞遞賜例批
정조 22년 · 목
敎曰日間所愼向勝出肅之尙遲卽無論故事之如何以今人習知近俗者觀之能不以爲生瞎耶卿今位躋大官擧措宜務圓轉凡涉於矯激之端不必如前徑情且自再昨以後風寒稍弛趁今作行不至爲妨卽爲造朝仍聽面諭事遣史官傳諭於右議政造朝與否知來○兼春秋承膺祚狀啓以爲敬奉聖敎傳諭于右議政沈煥之所住處則以爲臣於惶蹙竢譴之中伏奉史官臨宣之傳諭十行絲綸誨責諄諄開導之聖意寬假之隆恩實非所以加於螻蟻之賤臣者也伏地擎讀不覺膽悸而背汗噫臣何敢描畵右人之事亦何敢爲矯激違俗之行乎祗緣人物名器之太不相似有不敢仰攀寵命俯招官謗上以詒累于聖德下以包羞於同朝而抑有迷執終不可變者故耳況今賤疾遇寒復作時日之間亦難蠢動以若情地病勢俱無承命之望則屢致史官之枉臨於江外蓬蓽無非臣辜恩負國之罪也稍待病間召集精神更陳一疏仰請譴勘之典云矣
정조 22년 · 강
命判義禁尹師國牌招開坐仍命重推
정조 22년 · 목
敎曰處義過矣疏批已下當寒滯囚可悶判義禁尹師國牌招使之開坐○師國違召敎以處義豈可如此傳旨勿施仍以前牌催促使之卽爲出肅○師國又違召敎以處義之太過亦當自知則如是違牌豈不有關分義乎從重推考待開門更爲牌招違牌勿捧傳旨
정조 22년 · 강
命慶尙監司李義綱推考星州牧使李敬魯拿處審藥從重科治
정조 22년 · 목
內醫院啓言嶺南每年封進羅蔘漸不如古膠糊連付山家相混雖以今春等所捧觀之剉截入用之際表裏不同塡以尾蔘者爲五兩零尤極可駭今十月令納人蔘今日與諸醫官各別擇捧則亦多膠付糊縫之痕似當剉截見裏始爲捧上而未經筵稟不敢擅便舊儲旣盡目下所用不可不預待故當捧二斤內僅僅捧納者爲一斤一兩二錢五分退却爲十四兩七錢五分御藥事體何等嚴重關飭申明而道臣猶不能十分擇封品劣見退若是夥然其在警勵之道不可只令改納而止請慶尙監司李義綱罷職差使員星州牧使李敬魯令該府拿問處之當該審藥移法司從重科治允之敎以此時嶺南道臣何可輕遞爲先推考
정조 22년 · 강
命時囚李敬魯放送待城門開還官
정조 22년 · 목
因囚單敎以付過放送待城門開使之還官
정조 22년 · 강
命關西監營都試居首及沒技人直赴殿試
정조 22년 · 목
兵曹啓言觀此平安監司閔鍾顯啓本則都試時別武士閑良劉澤起居首權尙正金樞五朴繼宗沒技考例稟處云居首劉澤起沒技權尙正等似當依法典直赴殿試而係干恩典請上裁從之
정조 22년 · 강
行諸承旨持公事入侍于誠正閣召見左議政李秉模備局有司堂上李時秀湖西句管堂上趙鎭寬惠堂鄭民始內使趙心泰外使徐有隣
정조 22년 · 강
命月食回咨順付節使之行
정조 22년 · 목
承文院都提調李秉模啓言月食已過禮部回咨依例撰出正書安寶順付節使之行而文書修正似未及於拜表之前請別定禁軍使之傳致於使行所到處從之
정조 22년 · 강
罷承旨兪漢寧職推承旨鄭東觀
정조 22년 · 목
左議政李秉模啓言向因重臣擧條批旨唐本書册申禁之敎極其嚴截所當自政院招致司譯院官員聽傳敎而初不知委該院云請當該承旨施以罷職之典從之又啓言前大司成李始源許遞傳敎誤以遞差書出於朝紙當該不察之承旨不可無警請推考從之
정조 22년 · 강
命西北兩道監營依兵營例備納御乘之馬
정조 22년 · 목
司僕提調李時秀啓言西北年例卜定馬只令兵營及邊上守令備納而兩界監營初不擧論有非重事體之道且灣府所納卜定名色乃是自本道監營移去者也當此馬政苟簡之時不可無變通自明春爲始每年西北兩道監營亦依兵營例以可合御來之馬具實預差來納事定式分付似好臣以此議于一提調則一提調亦以爲然矣敎曰一提調之意何如一提調李秉模曰提調所奏自有所據臣意亦以爲好矣從之
정조 22년 · 강
命前假注書呂東植罪名蕩滌仍察廳任
정조 22년 · 강
修撰洪受浩陳疏乞郡批令該曹稟處
정조 22년 · 목
吏曹啓言洪受浩家貧親老許畀一邑俾遂便養之願允合於孝理之政從之
정조 22년 · 강
命靈光郡常賑蔘契以米上納一款永爲革罷舟師船卒之弊令道臣論理狀聞後稟處法聖倉漕復米移劃他邑委折亦令狀聞
정조 22년 · 목
備邊司啓言靈光郡守朴聖泰上疏草記稟處事命下矣取見其疏本則其一各邑民庫之設實爲官民俱便之道而雖以本郡言之京司納常賑蔘契米改舂正改斛量補縮之資營門納各項紙地與扇竹之元分定別分定本價添價次次加出故不得不假貸於倉穀加賦於民戶哀彼無告何以支存進獻之外無論京外昔無今有之別卜定名色及元卜定添價一倂蠲減則此邑彼邑戶徵結歛之弊不期祛而自祛事也戶徵結歛之弊已自扇竹之分定自本司永令革罷不足以更煩稟裁其他昔無今有之名色自當一倂痛祛而其中蔘契米不可不亟加釐正蓋此米卽是關西穀換置者而以耗作錢分兩等上下於蔘契者也自乙卯爲始以賑廳錢依例上下元穀則倂當年耗及馱價合一千七百餘石以米上納船價雜費以常賑穀劃給仍爲移補於均廳需用矣該廳米條每患苟充雖是十餘石之米亦甚關重而穀是糶穀米非賦米則精麤斗斛不啻相懸改舂改量勢所必至而補縮之費自歸於民蘇捄之道只在於罷其以米上納之法依前作錢而已此不過該廳失却三四年來科外所捧之米而本非當納之米有何損益之可言乎自明春以米上納一款永爲革罷依定式作錢取用之意分付該廳其一本郡有舊川沙之稱辛亥壬子大水後未蒙頉者也倂計其數洽爲二百結之多每年俵災除此兩名色應給之舊頉則當年新災無以排比以致白徵之冤不但本郡爲然道內各邑幾乎無邑不然亟令道臣逐邑査櫛一一頉給事也舊頉災結之逐邑査頉豈不是王政之本而退計六十年前諸道帳付元總之縮已近十萬結若此不已則必無田而後已此亦豈王政之所出乎如欲盡頉惟在補充無論改量與査陳爲守令者果有視國如家視民如己之心則豈無其道而惟頉給之是請罔念難繼之憂乎以此意分付其一本郡之與法聖鎭分界之後戰兵船水軍器及儲置庫尙在法聖浦內而未分界前典直守護之節能櫓射夫之役浦民應之矣一自分界之後土地人民倂屬該鎭舟師船卒移定遠面樓船軍器其誰典守是以船直柁工給價雇立煙爋打食亦皆貰人淵洞之掘碇索之費倂歸民庫每年所入輒過數百餘金民邑受弊倘以該鎭所屬中取其本郡船所傍近之民三四十戶移劃船所以責守護之節行會本道從長措處事也邑鎭分界之後土地人民則屬之該鎭舟師船卒則移之遠面其所爲弊必如所陳而如是制置亦必有由令道臣論理便否仍具變通之方狀聞後稟處其一法聖漕倉有漕復米二千一百九十餘石而漕倉設置以來專屬本郡每年作夫時輪回分排於面里矣己酉分界之後無端移劃於興德茂長兩邑較諸稅納量減二斗零又無京雜費磨鍊故每石餘剩洽爲三斗而兩邑之捧果如本郡之已例利歸民間則固不當較計利害於彼邑此邑之民而今則不然以稅斛捧上以漕斛輸送這間羡餘都歸該邑之囊橐豈可以許多民沾漑之利遽作兩邑吏染指之資乎雖以該鎭言之捨此直納之本郡遠劃海運之他邑亦係民隱嚴飭道臣依前施行事也漕復米之移劃於興德茂長未知緣何委折而兩邑之民未蒙移劃之效本郡之民坐失舊有之利依前還屬事理卽然而本道之不卽變通似有所以此亦使之一體論理狀聞後稟處允之
정조 22년 · 강
命順興府還上小米皮粟令道臣其條區處榮川比安兩邑軍丁還送事東萊水軍武學移送事令道臣論報籌司以爲稟處之地
정조 22년 · 목
備邊司啓言順興府使姜忱上疏草記稟處事命下矣取見其疏本則其一還弊本邑還上各穀合爲二萬二千四百九十石零分半分留而其中小米爲一千五百六十石零皮粟爲二千五百五石零合爲四千六十餘石以皮粟代正租以小米代大米未知創在何時而每當歉歲必以代捧耗上生耗數至於此而以至糶民而皆不願受頃在壬寅大無之歲論報上司以錢代捧輸納於密陽漕倉漆谷南倉而其後所捧比壬寅倍簁殆近五千餘石一名所受將至二十餘石官民俱病分付道臣及今區處事也本邑還弊其來許久而欲盡還作則民人輩只知見在穀之爲元穀不知本名色之爲何穀官執舊簿而强曰某穀之代爲其穀代捧之弊自昔已然而本邑尤其甚者中間減數之後滋殖復至此多在豐歲則實難變通而在歉年則稍易爲力如東沿無穀可濟之邑從附近轉輸仍以本邑之作錢移貿轉輸之代恐不無其道而石數多寡移貿便否有難遙度令道臣某條區處又或因此而不順民情反爲移疾則大非所以變通之意擧行後形止使之附陳於來頭捧未捧狀啓其一軍弊正軍與各保及雜名色之納布者一千五百五十七名而本邑元戶二千四百十四戶內除班戶等雜頉則實戶八百七十七一人兼數人之役者太半皆是而至於御保二名禁保一名束伍二名馬軍一名合六名壬子自榮川來水軍三名甲寅自比安來而水軍武學合九十九名則是屬於東萊水營者也東萊之於本邑相距爲六百餘里以布以錢輸送有弊緩急無恃水軍武學額數移送該營傍近諸邑而榮川比安所來之九名亦爲還送各其邑至若內奴一名寺奴十二名物故已久而無以充代徵族徵隣謂之里布巫女十四名半爲虛錄而歛村歛面謂之面錢此等之弊亦係民隱令該曹特爲蠲減事也六名陸軍之自榮川移送三名水軍之自比安移送者還其各其邑之請不是異事而當初移送旣爲各其邑蘇殘之地則到今未見其蘇殘之實效遽又還責於災歲之殘邑則前之軫弊反似添苦令道臣參量道內軍額稍裕之邑及分送與還送間孰便孰否論報本司以爲消詳稟處之地東萊水軍武學之移送該營近邑夫誰曰不可而其間掣礙不無其端前此櫓軍一倂換定之論亦未免參差不行今不可遽然許施以致銷刻之歎此亦一體具意見論報之意分付道臣內寺奴之虛額與否問于各該司則本邑果有內奴一名而乃是餘奴婢云餘奴則隨頉許減例也而不爲懸頉責在本邑寺奴則比總故該曹只憑比總虛額有無無以知得云而以此事前後飭敎嚴截諄複雖在大變通之前道臣宜不敢泛忽而該邑此弊亦當入於矯捄之中則有難逐邑而仰煩朝令以此分付至於巫女稅事不但名數之與曹案所載者多寡相左不報該曹而厘正仰煩宸聽名色屑越請該府使姜忱推考允之敎以係是應旨之章問備分揀
정조 22년 · 강
命此後日瞻門作路禁軍依例侍衞
정조 22년 · 목
因兵曹侍衞節目敎以近來禁軍太閑歇別將新得人此後日瞻門作路依例侍衞須有特敎然後除之
정조 22년 · 강
命訓局習陣待數日間稍暖爲之
정조 22년 · 목
敎曰日寒如此明日訓局習陣待數日間稍暖爲之事分付
정조 22년 · 강
命嶺南都試居首入直赴殿試
정조 22년 · 목
兵曹啓言觀此慶尙監司李義綱啓本則本道選武軍官都試時閑良金奎永居首申相龍之次云矣居首金奎永似當依法典直赴殿試之次申相龍亦當直赴會試而係干恩典請上裁從之
정조 22년 · 강
詣景慕宮展拜召見冬至正使李祖源副使金勉柱書狀官徐有聞于駕前
정조 22년 · 목
具翼善冠袞龍袍乘輿出永淸門明政門弘化門召見三使臣于駕前入逌瞻門至宮門外降輿詣版位行禮陞詣官內奉審訖入齋室
정조 22년 · 강
行次對于齋殿召見外使徐有隣
정조 22년 · 목
予曰今日次對不必於齋殿爲之而此日此地之召見卿等者蓋有深意存焉予於御極之初元朝參以汰宂兵裕民食之意有所播告而臨御二十餘年別無實惠之下究者自視欿然實有有始無終之歎矣近因華城軍制之變通竊取張橫渠井田先自一方始之義移屬五邑特行蠲役之政大抵本府設施專出於爲所重其所拱護之道必欲靡不用極而保障莫先於人和今此納布軍五百名束伍軍五百餘名餘丁軍二百餘名竝爲減額臾別武士蠲減之數又爲千餘名六斗四斗之役各減一斗而減斗減額之數合而計之則殆過萬餘名矣惟彼萬餘軍民得蒙蠲減之實惠擧皆歡欣而悅豫則其爲人和孰大於是一則爲所重二則爲所重而不言之中自有感通之理故今此草記節目之不於禁中啓下而必於此地者蓋予不敢自有歸之昔日之微意也昔漢明帝嘗上陵召會計吏先儒有非之者而齋殿所重稍別於太廟故在昔先朝亦於毓祥宮時設講筵今此賓對之行於此地者亦不爲無所據矣草記及節目卿等持入乎左議政李秉模曰持入矣予曰陵寢之設邑拱護我國則雖無已例而自是漢唐以來故事矣秉模曰華城設施之制正與皇朝之鳳陽衛故事相似故草記中引用此語矣予曰我朝動法皇朝而於此一事未之行焉者非特未遑之致亦似緣列聖朝陵寢皆在於近郊之地故無待於別設拱護之方而然矣予曰此節目該備精詳極爲善成其所撰成誰爲之王張乎左參贊鄭民始曰臣等則不閑於軍制故全是內使之所撰成者矣予曰近來諸宰中左承旨於廟務多所通曉以至穀簿之細瑣軍額之繁氄皆能涉躐矣卿等漸衰而後進如此眞所謂才不借於異代也予敎壯勇使趙心泰曰卿於筵退後持此節目往示原任大臣如有意見知來好矣秉模曰華城設施固是爲仙寢拱護之地而若非華城地利之勝則其所設施亦未必如此華城自是五千兵馬屯聚之地則今此設置之規模一以爲拱護園寢一以爲修明舊典互相發明殆無餘憾臣雖至愚亦有所仰認者一國之人亦當曉然知聖意所在矣予曰予於爲所重之地其所以斟酌情文措置制度者自以爲義精仁熟不讓於人而以不知者觀之則凡於華城設施之際辭說之不一者固亦不足爲怪而其實則大抵朝廷之上本無不可言之事雖象設之制亦可以隨所見論奏則向來任長源之疏特不知予本意之所在而鄭最成事豈不駭然之甚乎予所以褒賞長源罪斥最成者蓋爲其旣不知其本意則亦無足爲罪故也若知予本意之所在則亦何必於章奏間提起不必言之事乎非欲禁而防之使不得言也曉得此義自無可言若使公卿諭於庶僚庶僚於草野次傳告人人通曉則如任長源之疏無自而出矣此則卿等之責也秉模曰臣等若使一國遐邇之人一有不識聖意之攸在則此是臣等之罪也
정조 22년 · 강
命始興等五邑所在各司各營軍保移屬者及華城臾別武士減額與軍保米減斗者區劃給代
정조 22년 · 목
左議政李秉模啓言始興等五邑軍總今旣竝屬華城矣以五邑所在正軍良保加抄外營入防軍十二哨其餘則竝充餉保每年收布合五千三百六十兩竝屬華城別爲儲置以備不時之需各司各軍門諸色軍保所納竝當給代而兵曹之有廳軍官及忠勳府之忠翊衛增減有無本自無常內寺及各司奴婢數亦零星幷屬華城勿爲給代兵曹上番騎兵不過爲五十六名每年六當上番時閑漫各處減數量宜分排勿爲給代畿營巡牙兵及各邑保名色不甚夥多自京司給代於外衙門有關事體該道亦有從便區處之道云竝勿給代禁御兩營上番軍每哨各數人減數排番則亦不當給代而不必使兩營俱減以畿內他邑所在禁營軍準御廳五邑軍數移作御廳軍禁營每哨各減三名以充其代餘數二百三十八名還屬禁營以爲收布需用之地如是磨鍊則給代實數當爲五千五百十二兩此則兵曹兼仕禁軍祿馬太價及關西小米作錢條與經費稍間就其中除出二千七百五十六兩竝均廳錢二千七百五十六兩準此數充給兒別武士一千名減額六斗軍減爲五斗四斗軍減爲三斗代以畿內傍近邑江都米三千石勑需米五千石合八千石每年耗條八百石移劃給代請竝以此意分付於外營及各該軍門衙門京畿道臣從之
정조 22년 · 강
命壯勇外營親軍衛別將番將長樂衛衛將部將自外營備望以送兵曹待開政差出
정조 22년 · 목
壯勇外使徐有隣啓言外營附近五邑軍兵合屬節目今將啓下矣親軍衛別將番將長樂衛衛將部將當爲正職其差出箇滿遷轉之規宜有定式至於自外營自辟移送兵曹入啓受點等節亦當一體定式而事係官方敢此仰稟予曰兵判亦陳所見兵曹判書李時秀曰親軍衛別將番將長樂衛衛將部將旣爲實職自外營備望以送臣曹待開政差出若有時急擧行之事依禁軍將例草記口傳啓下而朔數則別將以二周年箇滿番將衛將皆依禁軍將例以十五朔準瓜部將毋論參上參下當以久勤次次收用勿定瓜限似爲合宜從之
정조 22년 · 강
命華城軍保米代錢從少釐正
정조 22년 · 목
水原留守徐有隣啓言本府納米軍保若行代錢之政則當用每一石竝雜費合爲六兩之總廳已例而本府之每石元納六兩外又有雜費五錢者實有違例之歎當此減斗減額惠澤旁流之時宜有從少釐正之擧而至於米條推移之道除留大同一千五百石送價取用之意已與惠堂往復停當而宜有一番提奏故竝此仰達從之
정조 22년 · 강
命長淵豐川兩邑禁營保太代錢事椒島鎭司僕牧牛釐弊事道臣往復該營該寺善處
정조 22년 · 목
左議政李秉模啓言黃海監司李義駿狀啓備陳長淵豐川兩邑禁營保太及椒島鎭司僕牧牛之弊仍以爲兩邑保太蘇弊間以錢代納該鎭牧牛一依時在案牛定爲元數而取息名色特爲除減每年七頭牛以兒犢價上納竝請令廟堂稟處矣禁營保太昨年稟處時請以作米者蓋以名雖保太太變爲米米變爲錢民未蒙惠奸竇多端無寧以米之爲愈也作米旣曰難行今姑置之而竝與太色許以作錢實爲重難諸道此等之事一開其路豈有更作本色之時乎且於昨年覆啓以民勢若難則以時往復於該營筵稟施行之意有所措辭依此爲之之意分付椒島屯牛其所設置在於百年以前則皮之不存不言可知而該寺之以流來公物一朝消融爲難者亦不是異事今此每年七頭兒犢價上送之論太涉零瑣究竟無期先自該營推移盡送次次收捧以充其代則在該道有釐弊之實在該寺有立代之道往復善處事請一體分付從之
정조 22년 · 강
命判義禁尹師國給由時囚保放
정조 22년 · 목
承旨李溏啓言命牌事體何等至重而判義禁尹師國經宿朝房尙無去來事甚未安請從重推考敎以聞是實病給由過由限後牌招日寒如此時囚保放待判堂出仕捧供照律
정조 22년 · 강
推兵曹判書李時秀
정조 22년 · 목
承旨李溏啓言今日拜表時堂上三品軍職參班擧案不善修正請當該兵曹堂上推考從之
정조 22년 · 목
出齋室乘輿出逌瞻門入弘化門明政門由永淸門還內
정조 22년 · 강
以金翰東爲承旨前望也
정조 22년 · 목
敎曰予聞兵家有五經一曰道二曰天三曰地四曰將五曰法道所以德化也天所以惠覆也地所以慈愛也將所以經紀也法所以制作也周因井田以定兵賦漢軍南北以統中外唐置府衛以兼兵農及至我朝參酌三代之懿範創置五衛之總轄擧海左方數千里荷戈負羽之徒莫不隸焉旣嫺擊刺又樂耕耘以至德流於慈惠而化行於經制間者軍營出而五衛罷則古今之不相侔不翅若星淵而夫耕不食婦織不裳且二百年于玆矣今壯勇之設於京師而爲內營於華城而爲外營一以拱王都一以衛仙寢而壯勇與親軍之號昉於五衛中屬衛卽關北子弟之所隸也有美關以北土爲我家豐沛之鄕而因華爲城奉我園廟視之如豐山沛水故內營外營表裏相攝而先置壯勇次立親軍蓋亦述先師古之微意也軍志不云乎魏奏之武銳不可以當桓文之節制桓文之節制不可以敵湯武之仁義旣設營矣當有以定軍制矣旣定制矣當有以得人和矣量之時宜參之民情詢之厦氊議之廊廟於是乎先從外營而祛司哨之名存衛部之制管五邑之衆主四門之衛華城之收米減而爲三五之差屬邑之簽額除而得一千之數衛以令其部部以令其隊如環之循如星之拱以拱我萬億之鴻基而減米除額之效得以周遍於畿南烝庶貧殘老弱之類杼軸無空蓋藏有餘莫非我昔年盛德至善字恤元元之攸曁攸霑也躬詣景慕宮行展拜禮庸寓有事則告之義仍御賓對於齋殿僉謀詢同制治略定一曰龍仁振威安山始興果川五邑軍總竝屬之外營抄出步軍十二哨略倣周師之彌逢齊旅之編伍而合外營十三哨以爲二十五哨餘丁付之守城軍制二曰右項屬邑凡出於軍而納於京師各營諸司者亦皆付之外營用爲軍需減其情債以紓民力京納則給代而令兵曹均廳擧行三曰華城有兒別武士千有餘人卽流來之謬規也兒弱簽丁自是法禁況本府標準於四方者乎謬規特爲永罷四曰納米軍之分奴良例捧六斗三斗而華城則六三之外又有四斗者六斗四斗者竝減一斗使居華土而應華役者只有三五之差以準糴民蠲耗之式五曰五邑軍民當新屬之初宜加軫恤俾免隣族之侵徵束伍軍五百一十納布軍四百九十特爲減額此是大綱領也節目之詳卽有司存待節目告成分藏於內外營及備邊司兵曹畿營與屬邑惟玆之擧一擧而衆美具焉三輔陵邑疆幹弱枝之長策在此萬年湯沐輕徭薄賦之良規在此一區邱井足兵裕食之盛典在此今下傳令鐫揭長樂外軒卿等常目對揚悠久遵行
정조 22년 · 강
備邊司以壯勇外營附近五邑軍兵合屬節目啓
정조 22년 · 강
右議政沈煥之四疏乞免賜批
정조 22년 · 목
疏略曰臣辭牘三徹微誠未格敦諭四降聖意逾勤震隕惶蹙無地自容臣於恩命之下不敢冒膺者其義有三焉人器之太不稱一也衰疾之不可强二也君綱將墜人紀將頹宗社有綴旒之形而僭妄之言無能仰格天心者三也嗚呼向者庭請之批旨實出於聖心之至仁惻怛讀此批者孰不感泣而悲殿下之心乎雖然宗社之托至重則聖躬不可以自輕也義理之防至嚴則私恩不可以茍全也而況難言之禍機又隱於耳目之所不接思慮之所不及而國勢常有朝夕凜然之憂者乎此猶然矣至若批敎中數處句語決非臣等之所敢承聞者儘如聖敎則明年不知鑾蹕又御何處而又不知幾年海島變爲平陸而平陸將移爲城闉矣此臣所以憂懣弸中乃敢仰請聖批中四十五字反汗者也秪緣臣之誠不見孚於君父兪音遂靳危忱莫伸鬱抑徊徨寧欲退塡於邱壑而不敢復言當世之事也且況不稱之實難强之疾前後疏啓畢露無餘臣何敢多言哉乞降鐫削之音仍治慢命之罪批以卿之若此不亦過乎許久相持事面不可不願卿須亟斷反汗之請俟少間卽起肅命仍敎曰此批答遣史官傳諭簉朝當在何間知來
정조 22년 · 강
命嶺南災結事目外加劃一萬五千七百十二結
정조 22년 · 목
備邊司啓言卽見慶尙監司李義綱狀啓則以爲本道今年各樣災頉合爲三萬五千八百七十六結五十三負一束原俵災一萬四千結外二萬一千八百七十六結五十三負一束特許準劃事請令廟堂稟旨分付矣本道農形始與湖西幾無異同終與湖南相爲伯仲而七月數次之雨又非兩湖之所及民情賴安遠勝初料而代播蠲稅之外諄復之敎偏及於移未食實之災慮或一夫之冤徵則其在對揚之道加請災結容或無怪而未免稍過代播九千七百十二結外劃給二萬結則比諸事目災一萬四千結加劃爲一萬五千七百十二結都合爲二萬九千七百十二結論以畓總所劃之災不啻過於湖南亦自優於畿甸庶或均齊而方平請以此分付允之
정조 22년 · 강
命行首守門將洪成源罰直
정조 22년 · 목
因守門將番單子敎以近來門禁駭然行首守門將罰番
정조 22년 · 목
因文臣朔試射試官望單子敎以不緊置之
정조 22년 · 강
命禁衛營習陣退行於後日次
정조 22년 · 목
因該營習陣單子敎以日寒如此退行於後日次
정조 22년 · 강
命兵曹參知柳師模佐郞金處巖拿處金虎門守門將金光秀令兵判棍問草記
정조 22년 · 목
政院啓言闕門留門法意何等嚴重而今日金虎門留門時代直宣傳官李玉鉉不待本院往復徑先許八事未前有萬萬駭然當該標信宣傳官所當重勘而本院請推外無可施之罰何以爲之乎敎以生疏之宣傳官何以知之乎入直兵曹堂郞拿處守門將令兵判明日棍問草記
정조 22년 · 강
命宣傳官李漢極棍汰
정조 22년 · 목
政院啓言城門留門何等嚴愼而今日興仁門標信宣傳官不待本院知委徑先還閉來納標信事未前有萬萬駭然當該宣傳官所當重勘而本院請推外無可施之罰何以爲之乎敎以令兵判嚴棍汰去此後各別嚴飭復或犯科該廳行首宣傳官嚴勘
정조 22년 · 목
時憲法日食分四分八秒初虧西北辰正一刻十四分食甚正北已初一刻十一分復圓正東已正一刻十三分計食限內凡七刻十三分食甚宿次日躔黃道大火宮十五度五十六分爲氐宿三度三十九分
정조 22년 · 강
推承旨李肇源李翼晉
정조 22년 · 강
重推兵曹參議柳師模汰佐郞任㸁
정조 22년 · 목
政院啓言今日救食時殿庭喧譁旣不能禁戢近仗軍士恣行月臺上而又不察飭當該入直兵曹堂上從重推考郞廳所當重勘而本院請推外無可施罰何以爲之允之敎以郞廳汰去
정조 22년 · 강
遞工曹判書鄭昌順
정조 22년 · 목
昌順呈辭敎以宜令一伸之意筵敎有之許遞
정조 22년 · 강
命禁御兩營私習後日次爲之
정조 22년 · 목
因私習單子敎以後日次爲之
정조 22년 · 강
命中官朴尙衍定配分揀時囚韓復衍放送
정조 22년 · 목
因該府尙衍發配草記敎以分揀又因復衍囚單敎以分揀放送
정조 22년 · 강
施判敦寧金持默不敍之典
정조 22년 · 목
敎曰今日救食各司摘奸史官之回聞其所奏敦寧府體貌何如而以年老之下位都正李斌進去駭然甚矣判敦寧金持默施以不敍之典
정조 22년 · 강
命善騎將李鴻德明日更試十巡未滿四矢汰去以懲怠慢之習
정조 22년 · 목
因壯勇營去九月朔諸將官射講單子敎以兩班善騎將餒於射十巡只射二矢乎直所旣有射場則何苦不射乎明日令入直堂上更試十巡未滿四矢汰去以懲年少武弁怠慢之習
정조 22년 · 강
平安兵使李儒敬以炭島牧場新放㺚馬摘奸後孶息肥瘠馳啓
정조 22년 · 목
狀啓以爲炭島牧場新放㺚馬摘奸之限定以每年四月九月矣發遣帶率軍官與監牧官及宣川防營中軍越往炭島新放㺚馬憑準毛色眼同考察則貿放雄㺚馬五匹雌㺚馬二十匹今年孶息雌㺚馬二匹合爲二十七匹而雌馬則竝與孶息擧皆肥澤至於積草貯水造廡等節穀草九千束郊草一萬五千束分峙六處足繼咬齧三處貯水盈溢不漏三處假家亦皆廣闊牧養之政果有豐足之效牧子輩看護之節別爲嚴飭而營府屬侵漁另加嚴防馬匹孶息肥瘠區別修成册上送司僕寺
정조 22년 · 강
遞差司譯提調李時秀李祖承罷中學敎授李魯春
정조 22년 · 목
史官李允謙啓言救食法意何等敬愼而今日摘奸時司譯院則諉以殘司救食器械初不設置旣失整飭之儀亦欠馳奏之義事體未安故敢達矣敎以雖是殘司設器械載在通編則焉敢不爲乎提調衙門有異於有堂上衙門則溺職之責不可無飭當該提擧竝遞差○史官承膺祚啓言承命摘奸於救食各司則皆整飭如儀而獨中學敎授不進訓導在外只假官一員待令而竝與書吏庫直而皆不知去處救食儀節全不成樣事體駭然故敢達矣敎以當該學敎授罷職
정조 22년 · 강
命當該中官訓局習陣日嚴治推兵曹判書李時秀汰宣傳官梁埉承傳之任
정조 22년 · 목
敎曰昨夜因日寒分送宣傳官於城內外使之摘奸不能庇身街路呵凍之類矣敦義門宣傳官出去之後夜深則當爲微稟還閉而今聞承旨則微稟中官掩滯以致留鑰至放鑰之時者豈成說乎當該中官罪關軍法該門所管卽訓局下訓局習陣日嚴治無一言皀白者難免其責兵曹判書亦爲推考入直承傳宣傳官爲先汰去
정조 22년 · 강
推左捕將申大顯飭流乞中丁壯足可傭賃之類令賑廳摘發付之捕將區處